Diari Oficial de la Generalitat Valenciana


Sumari del DOGV 9213, del 11-11-2021 (2021/10975)

RESOLUCIÓ de 25 de juny de 2021, de la Direcció General de Qualitat i Educació Ambiental, per la qual es formula declaració/informe d'impacte ambiental. Expedients: 12/6575-DSA i 13/7187-CFM.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9213

Data del DOGV
:   11-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/10135


Data del document
:   25-06-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 25 de juny de 2021, de la Direcció General de Qualitat i Educació Ambiental, per la qual es formula declaració/informe d'impacte ambiental. Expedients: 12/5031-YZR i 13/7944-SAF. [2021/10206]  
«Informe d'impacte ambiental.  
Expedients: 12/2678-FUH i 13/9541-NHG.  
Títol: Sondejos núm. 1 i núm. 2 per a la captació d'aigües subterrànies.  
Titular: Agrícola Valenciana Pla dels Olivars, SL.  
Òrgan substantiu: Servei Territorial d'Indústria i Energia (Castelló). ASOSUB /2019/77/12 i ASOSUB/2019/78/12.  
Localització: parcel·la 1, del polígon 39 del termini municipal d'Onda (Castelló).  
  
Descripció del projecte  
Es tracta de dues obres de captació de característiques tècniques i constructives similars: la núm. 1, amb una profunditat prevista de 205 m, i la núm. 2, amb 204 m. Les dues es localitzen en els extrems NE (núm.1) i SO (núm. 2) de la mateixa finca: la parcel·la 1 del polígon 39, d'Onda, amb una separació entre les dues de 250 m aproximadament.  
L'objecte d'aquestes captacions és poder atendre amb millors garanties de subministrament el reg ja consolidat de fruiters en la mateixa zona d'emplaçament del sondeig.  
Malgrat que l'òrgan substantiu les ha tramitades de manera separada, s'ha comprovat que, als efectes ambientals, s'han de tractar conjuntament, ateses les seues característiques coincidents, el seu mateix objectiu tècnic i hidrogeològic i, en definitiva, la seua coincidència pel que fa a les afeccions ambientals. Per aquestes raons, i atenent els criteris d'economia processal, la simplificació d'actes i la coherència administrativa, s'opta per fer l'avaluació ambiental conjunta de les dues obres.  
La perforació número 1 tindria un metre més de profunditat que la número 2. Però, a banda d'això, la resta de característiques tecnicoconstructives i ambientals seran pràcticament les mateixes: es faran per rotopercussió amb un diàmetre inicial de 380 mm (només els dos primers metres, per a l'embrocament), que es reduirà a 310 mm fins a arribar a -48 m. Després prosseguiran amb 250 mm fins al final. Els sondejos es revestiran amb una canonada d'acer de 200 mm de diàmetre i 4 mm de grossor de xapa, i estarà ranurada en els seus 30 m inferiors.  
La massa d'aigua subterrània captada serà la 080.1237 «Plana de Castelló», i es preveu que els nivells productius, segons la columna litològica prevista, seran calcàries amb margues alternants, del cretaci superior. La columna també preveu tallar materials detrítics (sobretot conglomerats) de l'oligocé en els primers 48 m, la qual cosa explica la reducció del diàmetre de les perforacions.  
El nivell piezomètric es troba cap als -84 m, la qual cosa significa que, estant embrocats els sondejos a uns 65 m.s.n.m., la seua cota absoluta estaria situada quasi una vintena de metres per davall del nivell del mar; dada que evidencia un estat de sobreexplotació en aquest sector de l'aqüífer de la Plana de Castelló. Aquest fet és reconegut en el document ambiental tramitat, en el qual s'indica que l'estat global del sistema aqüífer és roín. No obstant això, també destaca el fet que no es tracta d'augmentar les extraccions, sinó de mantindre els regs consolidats mitjançant les noves captacions, la qual cosa corregiria algunes de les deficiències que hi ha.  
L'explanació necessària per a cada obra es limita a uns 150 m² i s'estima que el volum màxim del detritus generat durant les perforacions serà de l'ordre de 86 m³. Després de cada perforació es preveu realitzar, durant dues hores, un bufat amb aire comprimit, amb la finalitat de netejar detritus de l'interior del sondeig en la zona inferior, on s'instal·laria la bomba. Es pretén que aquest bufat també permeta un desenvolupament més elevat del flux hídric. Finalment, es projecta un assaig de bombament durant 24 hores, controlant la recuperació quatre hores més.  
L'emplaçament dels sondejos afecta un sòl no urbanitzable comú, segons el planejament urbanístic vigent, i un terreny forestal «no estratègic», segons la cartografia del PATFOR. No obstant això, el punt de perforació fita pràcticament amb la zona de domini públic corresponent a la carretera CV-21, que discorre al costat del límit NO de la parcel·la. Així mateix, la parcel·la limita pel SE amb un terreny forestal lligat a la ribera del Millars. La distància del sondeig al llit fluvial és de l'ordre d'un centenar de metres.  
L'emplaçament es troba lluny d'espais naturals protegits i dels que formen part de la Xarxa Natura 2000.  
  
Tramitació administrativa  
Mitjançant un escrit signat en data 9 de desembre de 2019 pel cap del Servei Territorial d'Indústria i Energia de Castelló (referència dels expedients ASOSUB/2019/77/12 per al sondeig núm. 1 i ASOSUB 201/78/12 per al sondeig núm. 2), va entrar en l'òrgan ambiental, el 18 de desembre de 2019, la documentació dels dos projectes, amb la finalitat de ser sotmesos al procediment d'avaluació ambiental simplificada, segons l'annex II de la Llei 21/2013, de 9 de desembre, d'avaluació ambiental.  
Dins del tràmit de consultes, segons l'article 46 de la Llei 21/2013, d'avaluació ambiental, es van traslladar els dos expedients al Servei Territorial de Medi Ambient (STMA) de València, en data 30 de gener de 2020, perquè aquest disposava d'un tècnic especialista en hidrogeologia, i a fi d'informar sobre les afeccions ambientals derivades de l'execució dels projectes.  
Mitjançant la diligència de data 30 d'abril de 2021, el tècnic de la direcció territorial fa constar que ha tingut accés al projecte del sondeig, mitjançant l'equip redactor d'aquest, i ha pogut comprovar els aspectes reflectits en la seua proposta, en el sentit que es tracta de regadius consolidats en què l'objectiu de les dues captacions plantejades (núm. 1 i núm. 2) en la mateixa parcel·la 1, del polígon 39, es deuen a les necessitats d'introduir millores en el sistema actual de reg de l'entitat sol·licitant.  
En data 20 de maig de 2021, la Unitat d'Impacte Ambiental del STMA (Direcció Territorial de València) emet un informe-proposta en el qual es fa un repàs de les característiques tècniques dels projectes i de les seues possibles afeccions ambientals, de les quals s'informa favorablement i es proposa, als efectes ambientals, la resolució favorable d'aquest, amb una sèrie de consideracions que es preveuen en aquesta resolució.  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres de cada sondeig es limita a la que ocupa la maquinària de perforació i la bassa de retenció de detritus, i és una afecció breu (de l'ordre d'una setmana), de baixa entitat i que desapareixerà després d'aplicar-hi les mesures protectores i correctores previstes, de manera que es garantisca, amb això, l'absència d'impactes residuals significatius.  
b) No es preveuen efectes sobre la Xarxa Natura 2000, els espais naturals protegits ni cap altre element ambiental o cultural de consideració especial.  
c) No s'ha plantejat l'acumulació d'efectes negatius respecte d'altres projectes, perquè, malgrat que l'estat quantitatiu dels recursos de l'aqüífer és roín, l'objecte de la captació és mantindre els regs consolidats, i que no comporten un augment de les extraccions hídriques globals. En tot cas, els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
d) Al marge de l'aprofitament hídric, l'ús de recursos naturals resulta irrellevant en aquest tipus d'obres, així com la generació de residus més enllà del detritus generat per la perforació, que, per la seua escassa magnitud, la seua naturalesa terrígena i el seu volum reduït, rares vegades pot suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (una setmana) i de rellevància ambiental escassa. El risc d'accidents queda regulat per les normes laborals i de seguretat minera, que competeixen a l'òrgan substantiu, de manera que és poc probable que puguen arribar a tindre efectes ambientals de consideració.  
f) Els sondejos s'ubicaran en un emplaçament agrícola, encara que pròxim a terrenys forestals de la ribera del riu Millars, segons la cartografia del PATFOR.  
g) En principi, no s'han detectat ni es preveuen afeccions a béns culturals, restes arqueològiques ni altres elements del patrimoni cultural valencià. No obstant això, si és el cas, es complirà el que estableixen els articles 63 i 65 de la Llei 4/1998, d'11 de juny, del patrimoni cultural valencià.  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària.  
  
  
Consideracions jurídiques  
El projecte de perforació per al sondeig d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II - grup 3.a tercer de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació ambiental la competència sobre l'avaluació d'impacte ambiental de projectes.  
  
Per tot el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
Primer  
Estime que el projecte per a l'autorització i l'equipament del sondeig projectat en la parcel·la 1, del polígon 39, del terme municipal d'Onda, promogut per la mercantil Agrícola Valenciana Pla dels Olivars, SL, sense perjudici de l'obtenció prèvia de les autoritzacions sectorials que s'hi apliquen, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació que consta en l'expedient, a les previsions del projecte i del document ambiental i als termes d'aquest informe, en particular:  
1) S'haurà de comprovar que els emplaçaments previstos dels dos sondejos queden fora de la zona de domini de la carretera CV-21 i desplaçar-los del punt assenyalat en els projectes, si això fora necessari.  
2) Tenint en compte la proximitat al terreny forestal, s'haurà d'observar el compliment del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals a observar en l'execució d'obres i treballs que es facen en terreny forestal o en els seus voltants.  
  
3) S'haurà de preveure que els sondejos queden habilitats i disponibles per a controls futurs de piezometria i de mostreig de l'aigua subterrània, llevat que l'òrgan competent el considere innecessari per disposar d'altres opcions o d'una xarxa suficient.  
4) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
5) El material extret del sondeig s'ha de reutilitzar d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a ser utilitzats en operacions de rebliment i obres diferents d'aquelles en què es van generar.  
6) Si, durant l'execució de les obres, es trobaren restes paleontològiques, arqueològiques o etnogràfiques, el promotor haurà de posar aquest fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, d'acord amb el que es preveu en els articles 63é i 65é de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2103, de 9 de desembre.  
  
València, 25 de juny de 2021.- El director general de Qualitat i Educació Ambiental: Joan Piquer Huerga».